
Smisao ženidbenoga života 


Tri su glavna stadija čovjekove opstoj- 
nosti: u utrobi devet mjeseci, na Zemlji do 
devedesetak godina i na drugom svijetu 
svu vječnost. Na ovoj su zemlji tri glavna 
praga ljudskoga života: rođenje, vjenčanje 
i umiranje. Ovdje govorimo o ženidbi, o 
cilju i smislu ženidbene zajednice. 


Bračni pojmovi 

ZaAruke, vjčridba, prosidba ili prste- 
novanje jest dogovor, obećanje, javno 
iskazana namjera da će se mladić i djevoj- 
ka uzeti. Simbolizira ga mladićeva preda- 
ja zaručničkoga prstena djevojci. 

Vjčrenik ili zaručnik: mladić koji 
je dao vjeru djevojci da će je uzeti za 
ženu, isprosio njezinu ruku. Vjerenica ili 
zaručnica: djevojka koja je pod vjerom, 
vjerena, zaručena, obećana za udaju. 

Vjernost: svojstvo onoga koji je vje- 
ran, privržen, odan: Bog prema čovjeku 


3 


u održavanju obećanja; vjernik prema 
Bogu; katolik prema Papi; bračni drugovi 
jedno drugomu. 

Žčnik, mladoženja ili đuvčglija: čo- 
vjek koji se ženi. Nevjesta ili mlada: 
djevojka na dan vjenčanja i prvo vrijeme 
nakon toga. Mladenci: mladoženja i 
mladenka, upravo vjenčani par. 

Maž: 1/ čovjek koji je godinama od- 
makao od mladića, momka; 2/ oženjen 
čovjek; 3/ seljak. Žena: ljudska osoba ko- 
jojje organizam prikladan da zanese, nosi, 
rodi i doji dijete: mlada, dobra, slobodna, 
vjerna, lijepa, pobožna. U užem smislu: 
udana žena, supruga, ,,bolja polovica“. 

Hrvatska riječ brak dolazi od staro- 
slavenskoga glagola brati (uzimati). Kao 
što postanak same riječi kaže, srž braka 
nije biti izbirljiv — u prvome planu nije više 
biranje, izbor, probir ili odabir s kim ću — 
jer mu je to prethodilo — nego uzimanje, 
preuzimanje odabranoga/e u nedjeljivo 

zajedništvo, svečano obećanje da ću s njim/ 
njom živjeti, ljubiti i poštovati tu osobu s 
kojom od sada tvorim naravnu i zakonito 
osnovanu zajednicu, temelj nove obitelji. 

Brak je od 1946. prevagnuo kao izraz 
za zakonom priznato združenje muškarca 
i žene radi osnivanja obitelji. Do tada 
se rabila riječ ženidba. Sada je ženidba 
u kanonskom pravu isto što i brak, za- 
jednički život muža i žene koji su se 
pred Bogom uzeli, zakleli i žive svoje 
zajedništvo kao sakrament. No, ženidba 
se u svakodnevnom govoru svela na 
sadržaj sličan vjenčanju ili udaji, tj. sam 
čin ili obred stupanja u brak. 

Čudo izbora. Mi ne biramo ni oca ni 
majku. Ni roditelji ne biraju nijedno dijete. 
Samo Bog bira svoju majku da se Sin Božji 
začne po Duhu Svetom i rodi u vremenu od 
Djevice Marije. Ali mladić bira djevojku za 
suprugu, djevojka bira mladića za supruga, 
između milijuna, i dogodi se, i to ne rijetko, 

da se radikalno raziđu sa svim posljedi- 
cama raspada obitelji, nezadovoljstva do 
očaja. 

Obitelj dolazi od obitavati, obitavalište, 
zajednička kuća, stan, stol i postelja, 
zajednička imovina, nepokretna ,,suha 
zemlja“ i pokretna ,,suha lova“. 

Zakonit znači po zakonu države ili 
Crkve. Kad stoji u dokumentu da je di- 
jete ,,civilno zakonito“... (pro foro civili), 
znači da crkveno nije zakonito. Za crkveno 
vjenčanje donose se svi civilni dokumenti. 
I neka svi podatci u civilnim i crkvenim 
ispravama budu ujednačeni: ime, prezime, 
roditelji, datum i mjesto rođenja itd. Sredi 
to sada, o svadbi, a ne o svađi za zemlju! 

Žčnidba je zakonom priznata traj- 
na i isključiva veza među supružnicima; 
združenje muškarca i žene radi osnivanja 
obitelji; bračna zajednica. U kršćanstvu je 
ona i sakrament, sveto otajstvo među vjer- 
nicima. Sljedeće, uže, značenje ženidbe je 

sam čin koji se obavlja pri stupanju u brak, 
tj. vjenčanje ili sklapanje braka: oženiti se 
djevojkom. 

Udaja: stupanje ženske osobe u brak s 
muškarcem. Udati se znači dati se u neku 
kuću, obitelj, ito svojevoljno, bezuvjetno, 
iz ljubavi prema izabranom muškarcu, uz 
uzajamna prava i obveze koje se polažu 
prisegom pred oltarom: Tako mi Bog po- 
mogao... 

Isključivo uzajamno pravo na tijelo 
supružnika; uzajamna dbveza da obitava- 
ju obiteljski zajedno, da se uzajamno 
poštuju, da djecu rađaju i odgajaju. Netko 
je duhovito rekao: ,,Brak je prepoloviti 
prava, a udvostručiti dužnosti“. I jest tako. 

U sakramentnom braku postoji pravo 
na prirodni užitak, ali i dužnost na pri- 
rodni zadatak. Nije Bog stvorio užitak 
bez zadatka. Svaki bračni čin treba biti 
otvoren životu, donošenju života. I svako 
začeto čedo ima pravo na život, početno 

biti rođeno, a zatim dolično odgojeno. 
Roditelji smrtno griješe kada dijete, iz 
bilo kojega razloga, hotimično pobacuju. 
I svi oni koji u tome sudjeluju. Nije di- 
jete dio ženina tijela, kao nokat ili kao 
otpad koji se odbacuje ili ,,pobacuje“ ili 
nečist da se od djeteta ,,očisti“. Crkva 
ima najstrože kazne za pobačaj: ,,Tko 
sudjeluje u vršenju pobačaja, upada, ako 
dođe do učinka, u izopćenje unaprijed 
izrečeno“ (kanon 1398). I taj pobačaj nije 
samo kad je trbuh već narastao, nego kad 
se raznim tabletama ili drugim načinima 
plod utrobni istjeruje, pomeće, kad mu se 
ne dopušta da se ugnijezdi 1 razvija ili kad, 
između začeća i rođenja, bilo koji zahvat 
nerođeno ljudsko biće nasilno ili nepri- 
rodno izbacuje iz trudnice. Pravi vjernici 
poštuju zakon rađanja i odgoja djece! 

Ne pobacuje se ni hendikepirano zače- 
to čedo. Kada se dogodi da se dijete u 3. 
godini povrijedi 1 ostane invalid, zar ga 

imaš pravo ubiti? (Po novim naopakim 
zakonima EU, postoji to , pravo“ ako je 
parlamentarno ,,izglasano“; ali po takvim 
zakonima postoji 1 ,,pravo“ koje je prava 
protunaravna perverznost da se ,,žena že- 
nom ženi“, a ,muško za muško udaje“.) 
Kad se čovjek odijeli od Boga i Božjega 
zakona, nema zla u koje ne će srljati. 

Crkva drži i naučava da je normalno 
i moralno u braku ono što je po naravi 
uređeno, kao naravni bračni čin, narav- 
no začeće, naravno nošenje, naravno ra- 
đanje, naravno dojenje. Što majka dijete 
dulje doji, to je dijete normalnije i pameću 
zdravije. Sve što je izvan naravnoga zako- 
na, prirodnoga, nije ni normalno ni moral- 
no, ni naravno ni prirodno. 

Vjenčanje: vijenac od ruža na glavi 
zaručnice na dan njezine udaje. Vjenčanje 
pred oltarom, s rukom na križu ili na 
evanđelju. Ima i posebnih osoba i predmeta 
prozvanih po tom vijencu: vjenčani kum, 

vjenčana haljina. To je vjenčanje posebna 
nagrada za njih dvoje vjenčanika, ali više 
od nagrade, to je njihov novi zadatak. U 
mladenke je na glavi vijenac, ali će od 
sada njih dvoje vjerenika biti supružnici i 
s novim potomcima koji dođu od njih biti 
u obiteljskom vijencu, u krugu uzajamne 
vjenčane ljubavi. To simbolizira i vjen- 
čani prstčn, zatvoreni krug, iz kojega 1 
u kojem ne smije biti preljuba, prijevare, 
nevjernosti. Djelitelji sakramenta ženidbe 
jesu oni koji sklapaju ženidbu; svećenik 
na vjenčanju ima ulogu svjedoka, on 
samo asistira pristanku supružnika i daje 
im blagoslov u ime Crkve. 

Svadba ili veselje je svečanost vjen- 
čanja sa svatovskom povorkom i gozbom 
— pirnom trpezom (blanak oko sopre): 
svadbovati, ženidbovati, pirovati. Svat je 
zaručnikov pratitelj koji ide po djevojku za 
udaju (stari svat, barjaktar, ploskar, djever, 
djeveruša, kum, komordžija, prvjenac, 

pobratim, dolibaša, buklijaš, skrinjonoša, 
ruhonoša, torbonoša i drugi ,kićeni sva- 
tovi“, perjanici). Pirnici su sudionici ve- 
selja koji dočekuju svatove u nevjestinu 
domu, a pristaše pirnici što dođu nepoz- 
vani. 

Za sretan brak i bračni život glavni je 
uvjet: čisti do braka, vjerni do groba! 

Brak sklopljen u Crkvi za krštenike je 
sakrament (otajstvo, svetinja, prisega), u 
kojem ženik i nevjesta ugovaraju, obećaju 
i pristaju živjeti kao supružnici dijeleći 
skladnosti i protivnosti, zdravlje i bolesti, 
uspjehe i neuspjehe. On je i izvor 1 sred- 
stvo svetosti supružnika i kršćanskih obi- 
telji. 

Stoga taj sakrament, zbog odraza na 
društvo i Crkvu, ima najviše članaka 
u crkvenom Zakoniku: čak 111 (kanoni: 
1055-1165). Na studiju teologije poseban 
je predmet: Ženidbeno pravo. Svi drugi 
sakramenti imaju znatno manje odredaba: 

krštenje — 30; potvrda — 18; Euharistija — 
62; pokora — 39; bolesničko pomazanje 
— 10; sveti red — 47. Sveti Pavao za brak 
kaže: ,,Otajstvo je to veliko“ (Efežanima 
5, 32). Isus — Crkva. 

Ženidba mijenja personalni status. 
Osobno stanje jesu norme, koje uređuju 
pravnu i poslovnu sposobnost osobe. Po 
mnogim zakonodavstvima u to ulazi i 
ženidbeno i uopće obiteljsko pravo, a 
po nekima i nasljedno pravo. Ženidbom 
se otvara stranica obiteljskoga stanja, a 
ženidbeni status, kao i roditeljski, nameće 
niz obveza. 

Brak sklopljen između nekrštenika 
nije sakrament, ali u pravilu je i on 
nerazrješiv. 

Ulazak u brak u skladu je s čovjekovom 
naravi, predstavlja ostvarenje ljudske 
žudnje da se ne bude sam, nego nadopu- 
njen sebi bliskim i ravnopravnim bićem, 

s kojim se živi u tjelesnom i duhovnom 
zajedništvu, dobru i zlu, smijehu i suzi, 
imanju i nemanju, ćudi i strasti. Ta i takva 
čovjekova narav ujedno je i prvi izvor 
prava. 

Naravni zakon je udioništvo razumna 
stvorenja u vječnom zakonu, svim bićima 
otiskuje određene sklonosti prema nji- 
hovim činima i svrhama; svjetlo razuma 
kojim spoznajemo što moramo činiti, 
a čega se kloniti. To svjetlo i taj zakon 
Bog je dao čovjeku kad ga je stvorio. 
Sveopći je i nepromjenljiv. Obuhvaća 
najopćenitije zapovijedi koje su svima 
poznate 1 zaključke bliske načelima. 
Urezan je u ljudsku narav da bi čovjek, 
razmišljajući, primijetio kako Bog želi da 
se djeluje u ovome svijetu. Određuje što 
je pravilno ili pogrješno na osnovi opće 
čovječnosti koju dijele sva ljudska bića, 
uočavajući svrhe koje dijelimo sa svim 
živim stvorenjima (očuvanje vlastitoga 

bića), sa životinjama (razmnožavanje i 
podizanje potomstva) i s drugim ljudima 
(spoznavanje istine o Bogu 1 življenje u 
ljudskom društvu). Uređuje sve za čim 
čovjek teži po svojoj naravi. 

Govorimo o dvije temeljne ljudske 1 
vjerske značajke braka i bračnoga života. 
To su jednobračnost i nerazrješivost. 


Prva istina o ženidbi: jednobračnost 

JEDNOBRAČNOST: jedan brak ili jedna 
ženidba, jedna udaja. Do smrti jednoga od 
bračnih drugova. Kad jedno umre, drugo 
nije više pravno vezano uz pokojnika/cu. 
U takvu slučaju može se muž ženiti ili 
žena udati, čak i više puta, ovisno o smrti 
supružnika. 

Kršćanska vjera uči da nije muškarac 
vrjedniji da bi mogao istodobno imati više 
žena, a isto tako ni žena da bi imala više 
muškaraca. Nego: jedan prema jedan. Zato 
su ljubavnici, priležnici, neobveznici... ne- 
dostojni onih koji drže do Boga, do sebe i 

svoje zadane riječi. Ženidbenom vezom, a 
onda i posteljom, povezuje se i spaja samo 
dvoje. Ta jedincatost obuhvaća ženidbenu 
ljubav, međusobno usklađivanje, povjer- 
ljivost i dijeljenje čitava života. 

Sakramenti krštenja, krizme i svetoga 
reda primaju se samo jednom u životu. I 
sakrament ženidbe obično se prima samo 
jednom u životu. Sakramenti ispovijedi, 
pričesti i bolesničkoga pomazanja primaju 
se više puta u životu. 

»sakramenti svetoga reda i ženidbe u 
službi su zajednice, usmjereni su spase- 
nju drugih. A ako pridonose i osobnom 
posvećenju, to se zbiva po služenju što se 
iskazuje drugima“ (Katekizam Katoličke 
Crkve, br. 1534). 

Brak je Božja ustanova. Bog je na 
početku svijeta stvorio čovjekovo tijelo iz 
propadljiva praha zemljanoga i udahnuo 
mu besmrtnu dušu. Kad je Bog stvorio 
prvoga čovjeka, onda je rekao: Nije dobro 

da je čovjek sam, načinit ću mu družicu, 
koja će biti njemu slična 1 ravna po naravi 
i dostojanstvu, a različita po tjelesnom 
ustroju i duševnoj strukturi. Bog je usta- 
novio ženidbu u zemaljskom raju kad je 
blagoslovio prve ljude: Plodite se i množite 
i napunite zemlju, i sebi je podložite (Pos- 
tanak 2, 28). Sam je, dakle, Bog 1 stvorio i 
zaručio i vjenčao prvi bračni par i odredio 
im zadaću. I sve ugradio u ljudsku narav 
kao zakon, pravilo. 

Po duši je čovjek Božja slika 1 prilika, 
to jest po razumu i slobodnoj volji. Po 
tim dvjema kvalitetama čovjek je odgo- 
voran pred Bogom i pred drugima. Bog je 
čovjeku dao 10 prstiju na rukama, 10 prsti- 
juna nogama, 10 tjelesnih sustava: živčani, 
mišićni, koštani, krvni, dišni, reprodukti- 
vni, kožni, probavni, s unutarnjim i vanj- 
skim izlučivanjem, mokraćni. 

Tako mu je Bog zadao 10 zapovije-di 
da po njima razumno živi: 1/ Boga poštuj, 

2/ Ne psuj, 3/ Zahvalno svetkuj! Eto tri. 
4/ Roditelje poštuj, 5/ Drugoga ni sebe ne 
ubij, 6/ Bludno ne griješi ni sa sobom ni 
s drugima, 7/ Ne kradi, 8/ Ne laži, 9/ Ne 
poželi bludjeti i 10/ Ne poželi krasti! Eto 
ih svega deset! Zna ih svako dijete u pr- 
vom razredu osnovne. Životinje nemaju ni 
razuma ni slobodne volje, ni zapovijedi, ni 
odgovornosti. One imaju prirodne nagone 
ili porive. Četiri su temeljna nagona i u 
životinja iu ljudi: 1. nagon za životom, 2. za 
pićem, 3. zahranom, 4. zarazmnožavanjem. 
S obzirom na razmnožavanje u neslobodne 
životinje nema ni pobačaja ni demograf- 
skih problema, prirodni red. A u slobodna 
i moralna čovjeka ima i pobačaja i tzv. ,,de- 
mografskih problema“ — veliki nered. To- 
liko je svakovrsni bludni grijeh preplavio 
zemlju da mu se svijet u praksi i zakoni- 
ma prilagođava, ne prizna ga grijehom, 
hvali ga 1 ponosi se njime. To je kao da se 
netko hvali zaraznom bolešću! Čovjek se 

procjenjuje koliko se svjesno i savjesno 
ravna po Božjem zakonu, i koliko može 
kontrolirati nagon. Ako tomu grijehu po- 
pusti iz pokvarene volje, rađa se požuda, 
ova rađa naviku, a ova opet nuždu! (sv. 
Augustin). Tako na kraju kaže da ne može 
živjeti bez grijeha! Bog je ljude stavio na 
kušnju. Nisu Bogu okrenuli lice nego leđa, 
njegovu zapovijed prezreli. Čovjeku je ka- 
zna u znoju, besplodnu radu i u tome da ga 
životni suputnik, ,,meso od njegova mesa“ 
(Postanak 2,23) — ne razumije, ne ljubi i ne 
poštuje. Ženi je kazna u odnosu na muža i u 
bolnu rađanju 1 odgajanju djece, 1 kad nije 
shvaćena 1 voljena. 

Bog je stvorio jednoga Adama i jed- 
nu Evu. Bog nije stvorio samo jedno 
biće muško i jedno biće žensko, nego on 
čovječanstvo stalno uzdržava na bračnom 
načelu: jedan muškarac — jedna žena. Zato 
je u svijetu po Božjem planu i računu otpri- 
like toliko muških, koliko ženskih. 

Čovječanstvo se tako množi da to 
ne ovisi čak ni o muškarcu i ženi. Kad 
bi to ovisilo o njima, onda bi ravnoteža 
bila posve poremećena. Tako novine do- 
nose da u Indiji ima na desetke milijuna 
muških više, u Kini još više, jer je uvede- 
na mogućnost da roditelji mogu doznati 
dočekuju li muško ili žensko i mogu po- 
baciti koje hoće, jer po državnom zakonu 
ne smiju imati više od jednoga ili dvoje. 
Bog nikomu nije dao da u obitelji odlučuje 
hoće li roditi muško ili žensko. Pa se dog- 
odi da bude pet ženskih, nijedan dječak. Ili 
pet muškića, nijedna curica. Ali u selu ima 
po prilici jednak broj muških i ženskih u 
rasponu od nekoliko godina. U župi je taj 
broj još izjednačeniji, u narodu još više, a 
u svijetu pogotovo. Tu ravnotežu remete 
ratovi u kojima većinom ginu muškarci, 
ali nakon rata općenito je primijećeno da 
se više muškaraca rađa, da se nadoknadi 
ratni gubitak. Što misliš ravna li svime 
time Stvoritelj ili tzv. ,,slučaj“? ,,Priroda“? 

Bog je i tebe stvorio da ti da suprotno 
biće. Jesi li naišao na pravu, na pravoga? 

Isus je uzdigao brak na sakrament. 
Prvi Isusov nastup nakon krštenja i kušnje 
bijaše nazočnost na jednoj seoskoj svadbi 
na kojoj je ponestalo vina. Na svadbi je 
bila i Isusova Majka i nekoliko Isusovih 
učenika. Marija je primijetila da nema 
vina, rekla je Isusu i ocijenila da bi se 
Isus mogao snaći. Zato je preporučila 
slugama da učine što im Isus kaže. On 
im je rekao da napune bunarskom vo- 
dom posude pred kućom, ,,do vrha“. 
Blagoslovio vodu, naložio da se nosi 
kućnomu domaćinu (Zvan 2, 1-11). Isus je 
donio najveći dar (600 litara), našu vodu 
pretvara u vino, kao što 1 naše vino pre- 
tvara u svoju presvetu Krv. Isus je učinio 
svoje prvo javno čudo, na zagovor majke 
Marije, u Kani. Svojom nazočnošću Isus 
je uzdigao ženidbu na sakrament/otajstvo. 
Blago onomu tko može pozvati Isusa na 

svoju svadbu. I njegovu Majku. I apos- 
tole. Tužna je kuća koja ne može pozvati 
Isusa na svadbu. Ima jedna narodna bla- 
goslovna molitva za jelo: ,,Dođi, Isuse, i 
gostom nam budi, blagoslovi sve što ovaj 
stol nudi!“ Ako ne možeš zapamtiti onu 
dužu, službeniju molitvu, nauči ova dva 
stiha. Neka ti budu iskrena misao kad god 
je zboriš. I ne zalijeći se u tanjur dok je ne 
izmolite svi zajedno. 

Isus često rabi sliku svadbene radosti 
da opiše kraljevstvo nebesko (Matej 22, 
1-14; Luka 14, 15-24). 

Tajna molitve. Budući da je brak 
— ženidba 1 udaja — Božji plan i Božja 
volja, onda je ne samo korisno nego i 
nužno uključiti se iskrenom molitvom u 
taj Božji program. Moli Boga da te svo- 
jim putovima dovede pred tvoju životnu 
družicu ili nju k tebi. Neka to bude po tvo- 
joj molitvi, makar ti se učinilo da je sve 
ispalo — ,,slučajno“! 

Zapamti: Dijete je Božji dar, ane Božji 
dug. Nije ti Bog dužan dati dijete. Ako 
hoće, hoće. Budi mu zahvalan/na i na 
jednome i na drugome. Stoga je molitva 
bitna sastojnica ženidbe, rađanja i odga- 
janja djece. A Bog uslišava naše molitve 
na četiri načina, odgovarajući: 

Da — kad je po njegovoj volji! 

Ne — kad je protiv njegove volje! 

Čekaj — dok bude njegova volja. 

Ako ispuniš uvjete, zavjete — dat će ti po 
svojoj svetoj volji. 

Tajna začeća. S obzirom na začeće, ti 
se o tome ništa ne pitaš. Začneš, ne znaš ni 
da si začela, pogotovo muž ne zna. Ne znaš 
je li začeto jedno ili dvoje? Je li muško ili 
žensko? Bolesno ili zdravo? Ne znaš hoćeš 
li normalno roditi ili spontano pobaciti. Ne 
pitaš se ni o plodu utrobe svoje, a da se pitaš 
o svome ženidbenom drugu? A otprilike je 
20% brakova neplodnih. Možda je u tebi 
razlog, a ne u njoj. Ovisi i o drogama, zlim 

pokusima, već učinjenu pobačaju. U Hrvat- 
skom zavodu za javno zdravstvo kažu da 
najviše ovisi o neodržavanju higijene kod 
prvih spolnih odnosa, da je to najčešći 
uzrok kasnije neplodnosti, zbog prenošenja 
gljivica, bakterija... Kako se dobna grani- 
ca stupanja u prve spolne odnose pomiče 
naniže, mediji ih ne uče tuširanju, roditelji 
zabijaju glavu u pijesak, škola o tome 
ništa ne zna“, vjeroučitelji pretpostavljaju 
nevinost u toj dobi... A sve se to događa u 
našem katoličkom narodu! 

Dijete se rađa organski posve komplet- 
no sa svih 10 tjelesnih sustava odnosno 
sa 6.125 dijelova tijela, a duhovno s 
čistom, praznom pločom, u koju roditelji 
upisuju slova, riječi, rečenice, jezik, ljubav, 
razmišljanje, svih 10 Božjih zapovijedi. 
Stoga mala moli kako mama moli. Mali 
psuje kako tata psuje. Mali krade kako 
tata krade, mala laže kako mama laže. 


23 


Famozna ovca Dolly, skinuta s apara- 
ta 2003., kad je klonirana 1997. godine, 
počelaje ne s prvom minutom svoga života, 
nego s punih šest godina one ovce od koje 
je nastala, klonirana. Znanstvenici pri klo- 
niranju još nisu kadri ,,vratiti sat““ oplodnje 
na nulu. 

A Bog u svakom ljudskom začeću ,,vrati 
sat“ na prvu sekundu života djeteta. Svako 
dijete počinje svoj vlastiti život od svoje 
prve minute, a ne s 27 ili 34 godine svoje 
majke. 

Posvojenje. Ima nemali broj bračnih 
partnera koji nemaju djeteta pa se odluče 
na uzimanje tuđega djeteta kao svoga (po- 
svoje, posine, pokćere). Pa kada se tako 
pokažu velikodušnima, onda im ponekada 
Bog daruje vlastito dijete, 1 više njih. Iskre- 
na očinska i majčinska ljubav zna ići iznad 
veza tijela i krvi i prihvatiti djecu drugih 
obitelji pružajući im ono što je potrebno 
za životi puni razvoj. Ako ne možete ima- 

ti djece, a zapne s papirologijom za po- 
svajanje — udomi! Ionako će svako dijete 
jednom otići od tebe, nisi njegov vlasnik, 
a udomiteljstvom možeš sada omogućiti 
djetetu bolje uvjete rasta 1 više ljubavi i 
odgoja nego u domu. Pa dok potraje. 


Druga istina o ženidbi: nerazrješivost 

Isus je jednom rečenicom obuhvatio 
obje ženidbene istine: 

Prva: ,,Stvoritelj od početka muško i 
žensko stvori ih i reče: Stoga će čovjek 
ostaviti oca i majku da prione uza svoju 
ženu; 1 dvoje njih bit će jedno tijelo. Tako 
više nisu dvoje, nego jedno tijelo.“ (Matej 
19, 4-6a) 

Idruga: Što, dakle, Bog združi, čovjek 
neka ne rastavlja“ (Matej 19, 6b). Valjano 
sklopljen 1 izvršen brak nerazrješiv je, ne- 
razvediv, svojstvena mu je nepovrjediva 
čvrstoća. Izvršen, znači dogodio se bračni 
čin. Valjana i dovršena ženidba ne može se 
razriješiti nikojom ljudskom silom. 

Valja razlikovati: rastavu, razvod i ništa- 
vost braka. 

Rastava je razdvajanje muža i žene od 
stola i postelje (separatio tori et mensae), 
aline snakanom prevjenčanja. Budući daje 
bračni par dužan živjeti zajedno u obitelji, 
ne može se rastaviti i, bez obzira na krivi- 
cu, pohađati svete sakramente, ispovijed i 
pričest ili kumovati, bez dozvole mjesnoga 
biskupa. Na primjer, jedno počini preljub 1 
nastane u obitelji živi nered. Što će druga 
nevina strana? Ili jedno toliko zapne za 
neki svoj ,hobi“ da zanemari ženidbenog 
druga. Teško je održati brak kad nestane 
ljubavi, a gotovo nemoguće kad nestane 
poštovanja. U takvim slučajevima nekada 
može biti bolje da svatko pođe u svoj kut 
ringa, na svoju stranu, dok se ne smiri i 
shvati: ipak mi je bolje bilo dok smo bili 
sretni; idemo poći ponovno. Tako je ovo 
razdruživanje supružnika bez formal- 
nog razvrgnuća ženidbene veze moguće 

rješenje nepodnošljiva bračnog odnosa. 
To odvajanje može biti na određeno ili na 
neodređeno vrijeme, u odnosu na postelju 
ili na zajedničko stanovanje, jer se zbog 
otežanoga zajedničkog života, nevjer- 
nosti jednoga od supružnika ili ako on/a 
poludi, otpadne od vjere itd. ženidba ne 
može razriješiti. Dakle, rastava sama po 
sebi nije grijeh nego može biti razborit, 
pravedan 1 miroljubiv čin, sve dok joj 
nakana nije postići tjelesno jedinstvo s 
trećom osobom. 

Razvod je razvrgavanje zakonite veze 
na građanskom sudu (divortium). Sud- 
beno poništenje valjane ženidbe. Bračni 
par postaje slobodan za drugu civilnu 
ženidbu. To se ne može ni na koji način 
odnositi ili primijeniti na Božji 1 crkve- 
ni zakon nerazrješivosti izvršena braka. 
U Crkvi nema razrješenja, razvrgnuća, 
razvoda, poništenja braka. Civilni za- 
kon kako vjenčava, tako razvjenčava i 

prevjenčava. Crkva kako vjenčava, tako 
ne razvjenčava. Tako na primjer vjenčaš 
se u Pravoslavnoj Crkvi, valjano, i onda se 
razvedeš, baš razvedeš, a ne samo rastaviš, 
prema pravoslavnim zakonima (preljub, 
muž nestao u ratu, ali nije dokazano da je 
umro, žena u umobolnici — 12 je takvih 
slučajeva), Katolička Crkva ne prizna 
takvo razvjenčanje, pa takve razvjenčane 
ne može ni vjenčati. 

Ima u Hrvatskoj gradova gdje je više od 
40% brakova razvedenih, razvjenčanih i 
prevjenčanih, civilno. U nekim zapadnim 
zemljama još više. 

Brak muža i žene jest poput dviju greda 
koje plutaju niz Neretvu. Plutat će zajed- 
no ako su povezane klamfama, kopčama, 
spojkama. Najjače su spojke djeca. Što 
više djece, to grede povezanije i to sigur- 
nije zajedničko plutanje. 

Ništavost braka. Crkva dakle pozna 
rastavu od stola i postelje, a ne pozna raz- 

vod, rastavu braka po građanskim kriteri- 
Jima. 

Katolička Crkva nema ovlast razriješiti 
ženidbu između krštenih osoba, koja je va- 
ljano sklopljena 1 u kojoj je obavljen bračni 
čin. Ali postoje neki slučajevi, tako rijetki 
da su prave iznimke što potvrđuju pravilo, 
u kojima se može razriješiti brak ako oba 
bračna druga nisu kršćani. Odluka o takvim 
slučajevima u cijeloj Crkvi pridržana je 
isključivo Papi. 

Pavlovska povlastica  (privilegium 
paulinum: Prva Korinćanima 7, 10- 
15): Ženidba sklopljena između dvoje 
nekrštenih razrješuje se pavlovskom po- 
vlasticom u korist vjere stranke koja je 
primila krštenje, samim činom kojim 
ta stranka sklopi novu ženidbu, ako se 
nekrštena stranka rastala (kanon 1143,1). 
Smatra se da se nekrštena stranka rastala 
ako ne želi s krštenom strankom zajedno 
živjeti ili ne želi zajedno živjeti u miru 

bez vrijeđanja Stvoritelja, osim ako joj ta 
pošto se krstila nije dala opravdan razlog 
da se rastavi (kanon 1143,2). Dakle oboje 
nekršteno, te se jedno krsti, a drugo ne 
pristaje na zajednički život. Kršćanska 
vjera (favor fidei, tj. pogodnost ili prednost 
vjere) omogućuje da se ta osoba, ako je 
nedužna, nanovo vjenča. 

Petrovska povlastica = (privilegium 
petrinum) odnosi se na sve druge slučajeve. 
Na primjer, neizvršenu ženidbu između 
krštenih ili između krštene i nekrštene 
stranke može, zbog opravdana razloga, 
razriješiti rimski prvosvećenik na molbu 
obiju stranaka ili samo jedne od njih, makar 
druga stranka bila protivna (kanon 1142). 
Ili: kad se nekršteni, koji ima više žena, kr- 
sti, može zadržati jednu od njih, otpustivši 
ostale (kanon 1148,1). Ili: nekrštena stranka 
koja, pošto se krsti u Katoličkoj Crkvi, ne 
može obnoviti zajednički životsnekrštenim 
ženidbenim drugom ,zbog ropstva ili 

progonstva“, može sklopiti drugu ženidbu, 
premda se i druga stranka u međuvremenu 
krstila (kanon 1149). 

Međutim, Crkva pozna ništavost ženidbe. 
To jest slučaj daje ženidba od samoga početka 
ništava, nevaljana, bezvrijedna, pa je u pose- 
bnom sudbenom postupku Crkva takvom 
samo proglašava. Na primjer zbog raznih 
zapreka koje ženidbu čine nevaljanom (Za- 
konik kanonskoga prava nabraja ih više: 
nedostatak dobi, nemogućnost bračnoga 
čina, već valjana ženidba, nekrštena osoba, 
sveti red, svečani doživotni zavjet čistoće, 
otmica, brakoubojstvo, krvno srodstvo u 
izravnoj liniji, svojbina, javno ćudoređe, 
vjenčanje pred nezakonitim svećenikom, 
zatajenje psihičke bolesti 1 slično). 

Zašto Crkva naučava nerazrješivost 
braka? Zato što je ženidba savez muške i 
ženske osobe pred Bogom da će živjeti u 
zajedništvu kojeje po svojoj naravi usmje- 
reno: na dobro supružnika (međusobna 

ljubav, pomoć i usavršavanje, zadovolje- 
nje nagona); na rađanje djece i na odga- 
janje djece. To je troje smisao ženidbe. 
Vječnost ti ovisi o vremenu. Sutra o da- 
nas. Drugi život o ovome životu. 


Promisli i Bogu se uteci! 


Kad polaziš u rat, moli se jedanput. 
Kad ideš na more, moli se dvaput. Kad 
se ženiš, moli se triput. Blago onom tko 
tako čini jer o tvome bračnom drugu ovisi 
većinom i tvoja životna sreća. (Nikola Bu- 
ljan, Katolička djevojka i katolička majka, Zagreb, 
1938., str. 3) 

Akoje dijete na putu, sama ta činjenica 
nije dovoljan razlog da se stupa u brak. 
Ako je dijete začeto, dužan si ga priznati i 
za njega plaćati uzdržavanje do djetetove 
punoljetnosti. Civilni zakoni su to danas 
dobro razradili. Nije ni potreba ni nužda 
da radi jednog nepromišljena čina sebe i 
svoga sudionika doživotno osudiš na bo- 

ravak u istom prostoru, ako vas ne veže 
ništa osim posljedica toga snošaja. 
Statistike o broju propalih brakova 
su neumoljive. Vjerojatnost da ćete za- 
jedno dočekati starost zadnjih se godina 
drastično smanjuje. Uspjeti u braku znači 
imati velikodušnosti, suosjećanja, dra- 
gosti, a ne samo strasti; znati slušati, a 
ne samo zapovijedati; ljubav nisu samo 
nježni poljupci i užitak, ljubav je i vjer- 
nost u kušnjama, ljubav je i postojanost 
u nevoljama. Ako sada već imaš zrna ili 
gromade sumnje, presijeci čvor. Povuci 
se! Vrati prsten. Bolje je sada raskinuti 
zaruke nego sutra kršiti bračne zavjete i 
razarati brak. S godinama onaj drugi ne 
će postati manje osoran, ne će biti manje 
sklon piću, manje sklon rasipnosti, kocki, 
laganju. Ako su rupe koje sada u njemu/ 
njoj vidiš takve, lijepo se pozdravite, a ne 
srljajte u ženidbu! Nemoj danas prigušiti 
fitilj pa da taj dinamit samo tinja čekajući 

kad će prasnuti. Grijeh je, pred Bogom i 
pred ljudima, sklapati brak znajući da se 
time u naš krug, što ga simbolizira prsten, 
kao naš zatvoreni intimni prostor od zla- 
ta, unosi nagazna mina pa da ona prasne 
za koju godinu i razori ti svijet, a djecu 
iz toga braka učini prilično nesigurnima i 
nesretnima. 

Nije sramota razvrgnuti zaruke kolika 
je šteta biti nevjeran u braku i njega ra- 
zoriti. Ženidba je sakrament, svetinja. I ne 
živi se samo na dan vjenčanja, u veselju 
svadbe i zanosu medenoga mjeseca nego 
dok nas smrt ne rastavi. Ako misliš da to 
ne možeš, ili da onaj s kim si sada nije tvoj 
pravi suputnik/ca za to, da nije onaj tko će 
uz tebe uvijek biti supružnik/ca, reci sebi: 
»Dosta je bilo zavaranja!“, reci mu/joj: 
Želim ti svako dobro i sreću, ali ja nisam 


za tebe; ne ćemo se vjenčati.“ 
Brak jest rizik, kao što je rizik svako 


zvanje, ali isplati se u njega ući. Samo ne 

bilo s kim. I kod izbora bračnoga druga 
vrijedi što krojači i stolari znaju reći: Tri 
put mjeri, jednom reži! 

Vjernik se na ženidbu sprema i mo- 
litvom. Ne ovisi sve o nama 1 našim iz- 
borima. Zato se treba predati u Božje ruke. 
I nastojati uvijek biti razborit i pravedan. 
Ako je volja Božja ženidba, onda je volja 
Božja i konkretna zaručnica i konkretan 
zaručnik! 

Abrahamov sluga Eliezer moli Boga 
da mu pošalje pravu ženu, Rebeku, koja 
će otići za patrijarhova sina Izaka (Po- 
stanak 24). I Bog ga je uslišao: ona se 
javila na bunaru da napoji ne samo njega 
nego i njegove deve. 

Tobija je sa Sarom iskusio moć 
zaručničke molitve i mogao sretno kli- 
knuti: ,,Blagoslovljen si, Bože, jer si me 
razveselio 1 jer se nije dogodilo čega se 
bojah, nego si nam iskazao svoje bogato 
milosrđe“ (Tobija 8, 16). 

Sve je to svetopisamski objavljeno i 
vjernicima dano za pouku i pomoć. 

Dragi čitatelju, zaručniče/zaručnice, 
kršćanski mužu i ženo: Bog vam svaku 
sreću dao! 

Sveti Pavao o ženidbi 


Dobro je čovjeku ne dotaći ženu. Ipak, 
zbog bludnosti, neka svaki ima svoju ženu 
i svaka neka ima svoga muža. Muž neka 
vrši dužnost prema ženi, a tako i žena 
prema mužu. Žena nije gospodar svoga ti- 
jela, nego muž, a tako ni muž nije gospo- 
dar svoga tijela, nego žena. Ne uskraćujte 
se jedno drugome, osim po dogovoru, po- 
vremeno, da se posvetite molitvi pa se opet 
združite da vas Sotona ne bi napastovao 
zbog vaše neizdržljivosti. Ali to velim kao 
dopuštenje, ne kao zapovijed. A htio bih da 
svi ljudi budu kao 1 ja; ali svatko ima svoj 
dar od Boga, ovaj ovako, onaj onako. 

Neoženjenima pak i udovicama velim: 
dobro im je ako ostanu kao i ja. Ako li se 
ne mogu uzdržati, neka se žene, udaju. Jer 
bolje je ženiti se negoli izgarati. 

A oženjenima zapovijedam, ne ja, nego 
Gospodin: žena neka se od muža ne rasta- 

vlja — ako se ipak rastavi, neka ostane ne- 
udana ili neka se s mužem pomiri — i muž 
neka ne otpušta žene. Ostalima pak velim — 
ja,ne Gospodin: ima li koji brat ženu nevjer- 
nicu i ona privoli stanovati s njime, neka je 
ne otpušta. I žena koja ima muža nevjerni- 
ka te on privoli stanovati s njome, neka ne 
otpušta muža. Ta muž nevjernik posvećen 
je ženom 1 žena nevjernica posvećena je 
bratom. Inače bi djeca vaša bila nečista, a 
ovako — sveta su. Ako li se nevjernik hoće 
rastaviti, neka se rastavi; brat ili sestra u 
takvim prilikama nisu vezani: ta na mir nas 
je pozvao Bog. Jer što znaš, ženo, hoćeš li 
spasiti muža? Ili što znaš, mužu, hoćeš li 
spasiti ženu? U drugome svatko neka živi 
kako mu je Gospodin dodijelio, kako ga je 
Bog pozvao. 

Jesi li vezan za ženu? Ne traži rastave. 
Jesi li slobodan od žene? Ne traži žene. Ali 
ako se i oženiš, nisi sagriješio; i djevica ako 

se uda, nije sagriješila. Ali takvi će imati 
tjelesnu nevolju, a ja bih vas rado poštedio. 

Misli li tko da je nepriličan prema svo- 
joj djevicikadje preživotan1s njome mora 
biti, neka čini što je nakanio, ne griješi: 
neka se uzmu. Tko je pak nepokolebljivo 
stalan u srcu te nema potrebe, a u vlasti 
mu je volja pa to odluči u svom srcu — 
čuvati svoju djevicu — dobro čini. Tako, 
tko se oženi svojom djevicom, dobro čini, 
a tko se ne oženi, bolje čini. Žena je ve- 
zana dokle živi muž njezin. Umre li muž, 
slobodna je: neka se uda za koga hoće, 
samo u Gospodinu. Bit će ipak blaženija 
ostane li onako, po mojem savjetu. 


Prva Korinćanima 7, 1-17. 27-28. 36-40 


39 


Kazalo 


alimentacija 32 

brak 4-5, 6-7,9, 11, 12, 34-39 
crkveno pravo 8, 11, 12 
Deset zapovijedi 17 

dijete 4,22, 23,24, 25,32 
dojenje 4, 9 

đuveglija 4 

jednobračnost 14-15 

kada ne ići u brak? 32-35 
kloniranje 24 

mlada 4 

mladoženja 4 

molitva 21, 22, 32, 36 

muž 4, 37-39 

nagoni 17,32 

naravni zakon 13-14 
neplodnost 22, 23 
nerazrješivost 12, 25, 31 
nevjesta 4, 11 

ništavost braka 28, 31 
normalno 9 

obitelj 6, 11, 19, 24, 26 
obveze 7, 12,37 

osobno stanje 12 
pavlovska povlastica 29-30 
petrovska povlastica 30-31 
pirnik 11 

pobačaj 8-9, 17, 23 
posvojenje 24-25 


40 


pravednost 27, 35 

pravo 7, 9, 12, 13 

pristaša 11 

prsten 3, 10, 33, 34 

rastava 26-27, 34, 38 

ravnoteža 19 

razboritost 27, 35 

razvod 27-28 

sakrament 5, 6, 10, 11, 15, 
20, 26,34 

svadba 6, 10,21, 34; u 
Kani 20 

svat 10, 11 

tijelo 7, 8, 15,23, 24, 25,37 

udaja 3, 5,7,9, 10, 14,21,37 

uspjeh u braku 33 

veselje 10, 11, 34 

vijenac 9, 10 

vjenčanje 3, 4, 5, 6, 7,9, 
10, 31,34 

vjeridba, vjerenik 3, 10, 33-34 

vjernost 3, 33 

začeće 8, 9,22, 24 

zakonit 5, 6 

zaruke, zaručnik 3, 33-34 

žena 4, 5, 6, 8,9, 14, 18, 30, 
37-39 

ženidba 5, 6-7, 34-39 

ženik 4, 11 


Nakladnik: 
Nakladnička kuća Tonimir, Varaždinske Toplice 
V. Nazora 6, Tel.: 042/633-430, Faks: 042/633-480 
www.tonimir.hr, e-mail: info(Qtonimir.hr 


Za nakladnika: 
Stjepan Juranić 


Uredio: 
Petar Marija Radelj 


Grafički urednik: 
Stjepan Pintarić 


Prijelom: 
Nakladnička kuća Tonimir 
Daniel Bubnjarić 

Naklada: 

CIP zapis dostupan u računalnom katalogu Nacionalne 
i sveučilišne knjižnice u Zagrebu pod brojem 744701 


Knjižica je plod biskupovih 
razgovara sa zaručnicima, mla- 
dencima i supružnicima koji 
su dočekali srebrni, zlatni ili 
dijamantni pir. Jednostavnim 
riječima objašnjava učenje 
Katoličke Crkve o jednobrač- 
nosti i nerazrješivosti ženidbe. 
Niz praktičnih savjeta kako da 
bračno zajedništvo bude pro- 
duhovljeno i plodno. 

Biskup Ratko Perić rođen je 
u Tuku, župa Rovišće, u Bje- 
lovarsko-križevačkoj biskupiji 
2. veljače 1944. Gimnaziju i fi- 
lozofiju je završio u Zagrebu, 
a teologiju u Rimu. Svećenik 
je od 1969., a biskup od 1992. 
Bio je župnik u Trebinju i rek- 
tor Papinskoga hrvatskog za- 
voda Svetog Jeronima u Rimu. 
Predavao je na učilištima u 
Dubrovniku, Sarajevu, Rimu, 
Zagrebu i Mostaru. Od 1993. je 
mostarsko-duvanjski biskup i 
trajni apostolski upravitelj Tre- 
binjsko-mrkanske biskupije. 

